text: Endnu en landsholdsspiller forlader Team Esbjerg
  11 november 2015 kl. 07.46
  Stine Bodholt Nielsen forlader Team Esbjerg ved udgangen af denne sæson efter at have spillet for klubben i to sæsoner.
  For nylig sagde håndboldklubben Team Esbjerg farvel til playmakeren Lotte Grigel, der skiftede til russiske Rostov-Don. Nu forlader også stregspilleren Stine Bodholt Nielsen klubben. Forklaring er, at hun gerne vil tættere på sin familie.
  - Jeg er tæt knyttet til min tvillingsøster, Sidsel, og den øvrige familie. Som håndboldspiller nyder jeg godt af og præsterer bedst, når alt omkring mig fungerer 100 procent, herunder at være tæt på familien, siger Stine Bodholt i en pressemeddelelse fra Team Esbjerg.
  Team Esbjergs sportschef, Thomas Hylle, respekterer Stine Bodholts ønske om at rykke tættere på sin familie.
  - Stine har været inde i en fin udvikling som håndboldspiller i den tid, hun har været her, og vi er super glade for at have hende i klubben. Heldigvis har vi glæde af hende frem til næste sommer, og derefter ønsker vi hende held og lykke med den videre håndboldkarriere, siger Thomas Hylle.
  Stine Bodholt kom til klubben fra Skive fH i sommeren 2014 og har ud over 47 klubkampe fået debut og gennembrud på landsholdet i sin tid i Esbjerg.
  Der er endnu ikke sat navn på Stine Bodholts nye klub.
  